google/wiki40b huggingface dataset:
Vanlig vårtannspinner

Utseende

En middelsstor (vingespenn 38 – 48 mm), grå spinner. Vingene er tynt skjellkledte og delvis gjennomsiktige. Hodet er ganske lite, antennene er kamformede (med korte tenner) hos hannen og trådformede hos hunnen, i begge tilfeller litt mindre enn halvparten så lange som forvingen. Brystet er kraftig og kledt med mørkebrune, oppstående hår, i tillegg er det to skråstriper av lyse skjell som løper fra bakhjørnene mot midten. Bakkroppen er kledt med korte, brune hår. Forvingen er avrundet trekantet og grå. Ytterkanten ser tannet ut på grunn av en mørk kantlinje som går i siksak, men er egentlig bare litt bølgete. Vingen har en lys, kommaformet flekk ved fremkanten nær spissen. Omtrent midt på forvingens bakkant er det en kraftig "tann" av avlange skjell, denne er noe mørkere enn resten av vingen. Bakvingen er grå med et utydelig, lyst tverrbånd og en diffus, mørkere flekk ved bakhjørnet. Larven er naken uten noen kroppsutvekster, kort og trinn, gulgrønn på oversiden og blågrønn på undersiden, med en gul og rosa stripe mellom.

Levevis

Vanlig vårtannspinner flyr i bjørkeskog, og larvene lever på bjørk (Betula spp.). I Sør-Skandinavia er de voksne sommerfuglene på vingene i april – mai, lenger nord kan flygetiden vare frem til midtsommer. De flyr om natten, og hannene, men ikke hunnene, kommer gjerne til lys. Etter parringen legger hunnen 100 – 130 egg enkeltvis eller i små grupper på undersiden av bjørkeblader. De fleste larvene utvikler seg trolig høyt oppe i trekronene. Larven er utvokst på ettersommeren, da den kryper ned på bakken, spinner seg inn i en kokong og forvandler seg til en puppe. Denne overvintrer, noen ganger opptil tre ganger, før den klekkes om våren.

Utbredelse

Arten finnes i Mellom-Europa og videre østover gjennom Russland til området rundt Bajkalsjøen, Jakutia og Mongolia. Den mangler i Sør-Europa. I Norge er den funnet nord til det sørlige Nordland, og er forholdsvis vanlig i Sør-Norge.
Hilde Heier

Biografi

Hilde Heier er utdannet ved regi/advanced directing fra New York University, og Statens studiesenter for film. Hun har skrevet manus til flere kortfilmer, blant annet "Kaja og klovnen" (1987), "Den lille blonde" (1990) og "Fifi" (1994). I 1999 debuterte hun som spillefilmregissør med filmen "Suffløsen" der hun også har skrevet manus. Filmen har Hege Schøyen hovedrollen.
Heier fikk atskillig oppmerksomhet med Lille frk. Norge (2003), som handlet om skjønnhetstyranniet som en liten jente opplever i hendene på en ambisiøs mor.
Andre omgang (2007) er et familiedrama med en eldre mann og hans to sønner. Til felles har de sitt lidenskapelige forhold til fotballklubben Skeid.
Heier har også undervist ved flere av landets utdanningsinstitusjoner, som for eksempel UiB, Den Norske Filmskolen og KHiO. Hun har holdt mange workshops i skuespillerfag og filmregi ved Statens Studiesenter for film, Norsk Filminstitutt og NRK, hvor hun også har vært engasjert som coach for skuespillere og journalister.
Mount Hassel

Mount Hassel er et fjell på 2 390 moh. og den nordøstligste toppen i massivet ved toppen av Amundsenbreen i Dronning Mauds Fjell i Antarktis. I november 1911 ble flere fjell i dette området observert og grovt plassert på kartet av Roald Amundsen og gruppen hans på vei til Sørpolen. Amundsen kalte et av dem opp etter Sverre Hassel, et medlem av gruppen. Fjellområdet ble kartlagt av U.S. Geological Survey etter landmålinger og flyfotografi fra U.S. Navy, 1960–64. For å bevare navnet i området og til minne om den norske utforskningen av området, valgte Advisory Committee on Antarctic Names ut dette fjellet som Mount Hassel. Andre fjelltopper i massivet er kalt opp etter andre medlemmer av gruppen som fulgte Amundsen til Sørpolen.
Nasjonal Arbeidsinnsats

Nasjonal Arbeidsinnsats var et tiltak under andre verdenskrig i Norge som ble opprettet ved «Loven om Den nasjonale arbeidsinnsats» av 22. februar 1943. Loven åpnet for innføring av full planøkonomi i landet, og ga adgang til tvangsutskrivning av «all arbeidskraft som ikke er fullt utnyttet eller som brukes til arbeid som ikke er nødvendig». Hensikten var å få full bedre utnyttelse innenfor primærnæringene, men ettervert ble det tatt ut arbeidskraft til den tyske krigsmakt i Norge, spesielt innen bygg og anlegg.
Loven ble pålagt etter tysk initiativ, og Vidkun Quisling, leder i Nasjonal Samling (NS) ogdaværende regjeringssjef, fikk garantier for at mannskapene ikke skulle brukes utenfor Norge. Hjemmefrontens ledelse fryktet at dette likevel kunne skje, bygget på et notat av justisminister Sverre Riisnæs. Der hadde han rablet ned sine private tanker om hvordan NS kunne skaffe soldater til Østfronten ved å bevæpne de tre årskullene fra 1921, 1922 og 1923 som var tenkt mobilisert til Nasjonal Arbeidsinnsats.
I mars 1944 sendte Hjemmefrontens ledelse ut en parole om boikott av den Nasjonale Arbeidsinnsatsen, og satte i verk en rekke aksjoner. Det ble også sendt ut paroler mot NS Arbeidstjeneste. Denne «sabotasjen» mot sistnevnte var lite vellykket, ettersom ca. 70 % av de innkalte møtte, da motstanden var på sitt mest effektive sommeren 1944. Til sammenlikning møtte 85 % av de innkalte til sesjon i 2007. Sabotasjen mot den Nasjonale Arbeidsinnsatsen var derimot vellykket, og prosjektet falt i fisk. De mest kjente aksjonene var trolig da Oslogjengen sprengte en av hullkortmaskinene som skulle brukes ved utskrivning, og da de stjal 75 000 rasjoneringskort.
Henrettelsen av politimann og NS-medlem Gunnar Eilifsen fant sted fordi han ikke ville arrestere to jenter som var beordret til Nasjonal Arbeidsinnsats, og som nektet dette.
Center for Militære Studier

Center for Militære Studier (CMS) er et dansk forskningssenter under Institut for Statskundskab på Københavns Universitet. Senteret undersøker internasjonale tendenser i en dansk sikkerhetspolitisk kontekst.
Senteret ble grunnlagt som Dansk Institut for Militære Studier (DIMS) i 2007, og var dengang underlagt Forsvarsakademiet. I forbindelse med forsvarsforliket 2010–2014, ble CMS opprettet som følge av en avtale mellom Forsvarsministeriet og Københavns Universitet. I 2016 plasserte University of Pennsylvania senteret som nummer 19 av 85 på deres globale liste over forsvars- og sikkerhetspolitiske tankesmier.
Foruten å produsere vitenskapelige publikasjoner og rapporter, avholder CMS offentlige og lukkede arrangementer – herunder seminarer, konferanser, debattmøter, samt forestår undervisning på Institut for Statskundskab på Københavns Universitet – herunder en årlig sommerskole om dansk forsvarspolitikk og strategiske studier.
Senteret ledes av Henrik Ø. Breitenbauch. Dets ansatte teller blant annet seniorforskere og forskere, militæranalytikere, en senteradministrator, ph.d.-stipendiater, vitenskapelige assistenter og studentermedhjelpere.
Presentasjonsprogram

Et presentasjonsprogram er et dataprogram for å presentere informasjon som lysbilder på en flate ved hjelp av en fremviser (prosjektør). Programmet har flere funksjoner, blant annet: tekstbehandling for å legge inn tekst, lister og tabeller i lysbildene, multimediebehandling for å lage eller importere figurer, bilder og video, organisering for å holde orden på lysbildesamlinger, fremvisning lysbilder under en presentasjon og eksportering av lysbilder til eksterne filer, f eks i PDF-format, slik at de kan lagres og deles.
Mye brukte presentasjonsprogrammer er Apache OpenOffice, Keynote, KOffice, LibreOffice Impress, Microsoft Office PowerPoint og OpenOffice.org Impress.
Bara

Bara er et tettsted i Svedala kommune i Skåne län i Sverige. I 2010 hadde tettstedet 3 444 innbyggere. Bara ligger cirka 15 kilometer øst for Malmö.
Barapartiet er et lokalt politisk parti som har sine røtter blant dem som på 1970-tallet motsatte seg at Bara kommune skulle innlemmes i Svedala kommune.
MS «Bratvaag»

MS «Bratvaag» (1921–1935) var en norsk skute kjent fra Bratvaag-ekspedisjonen i 1930. Den ble bygd ved Edv. Stenødegårds båtbyggeri i Remmemsvik, Vestnes.
Navnet kommer av tettstedet Brattvåg i Haram kommune og skuta M-139-H var først eid av rederlaget P. Hildre og Ole J. Skjelten fra Haram og Fugleberg & Tøsse fra Ålesund. Den var 80,8/20/9,5 fot, 96 brt/32 netto og med 120 hk Bolinder-motor. Hildre/Skjelten ble eiere etter F&T gikk konkurs i 1925, og i 1927 ble den solgt til det nye selskapet AS M/S Bratvaag i Ålesund eid av Ole Skjelten, Peder Eliassen og Harald M. Leite (M 125 A).
Det bars til Kvitsjøen i 1928 og i Danmarkstredet 1929 måtte de assisteres av «Øst» og «Polarstrøm» og gikk fangst- og forskningstokt til Frans Josefs land, der isforholdene gjorde landing umulig. Året etter, med Peder Eliassen som skipper, ble skuta innleid til Bratvaag-ekspedisjonen som 6. august 1930 oppdaget leirrestene etter Andrées ballongferd i 1897 og annekterte Victoriaøya to dager etter.
Den ble i 1931 første skute, etter tvangsauksjon grunnet manglende betaling på Bolinder-motoren, i det nye rederiet A/S Kviting i Hjørungavåg ved Bjørn Øvrelid m.fl. Med nytt navn «Kviting» (M 14 HD, kjennings-signal LGPI) forliste den på selfangst i Danmarkstredet den 11. juli 1935. De femten ombord reddes av «Sælbarden», «Hisø» og «Mari», og deler av formasta er i dag på Ishavsmuseet Aarvak i Brandal.
Leyland Motors

Historie

Leyland kan spore sin historie tilbake til 1896, da Lancashire Steam Motors startet produksjon av dampdrevne kjøretøyer ved landsbyen Leyland.  Fra 1905 kom  bensindrevne busser konstruert av Crossley som et alternativ til damp, og i 1907 slo LSM seg sammen med konkurrenten Coulthard til Leyland Motors Ltd.
Ali Gabr

Landslaget

14. november 2014 fikk han sin første landskamp for Egypt mot Senegal.
Han ble tatt ut i Egypts tropp til VM i fotball 2018 i Russland.
Erythrocalla

Utbredelse

Arten er bare kjent fra Somalia.
Feixiang

Feixiang (kinesisk: 肥乡县; pinyin: Féixiāng Xiàn) er et fylke i provinsen Hebei i Folkerepublikken Kina. Det ligger under byprefekturet Handan.
Fylket hadde 302 117 innbyggere i 1999.
Ryd

Ryd er et tettsted i Tingsryd kommune i Kronobergs län i Småland i Sverige. I 2010 hadde tettstedet 1 415 innbyggere.
Tord Lien

Karriere

Han er sønn av møbelsnekker Olav Myklebust (1930–2017) og butikkeier Aud Lien (1933–2018), og vokste opp på Myre i Vesterålen. Tord Lien har studiekompetanse fra Sortland videregående skole fra 1994, mellomfag i statsvitenskap fra Høgskolen i Bodø fra 1996, grunnfag og to mellomfag i internasjonal politikk og historie fra Norges teknisk-naturvitenskapelige universitet (NTNU) fra 1999. Han tok hovedfag i historie fra NTNU fra 2003 på en avhandling om forsvarspolitikk forut for unionsoppløsningen i 1905 Etter en periode som fylkessekretær i Sør-Trøndelag FrP 2001–2002 ledet han en gruppe som drev med møtebooking via telefon i Norsk Privatøkonomi AS 2003–2005.

Politisk aktivitet

Lien var styremedlem i Øksnes FrP 1991–1994, formann i Trondheim FpU 1997–1999, formann i Trondheim FrP 1999–2003 og 2007–2009 samt medlem av Trondheim bystyre 2003–2005. I årene 2005–2013 var han innvalgt på Stortinget, der han var medlem i Stortingets energi- og miljøkomité 2005–2009 og 2. nestleder i Stortingets kirke-, utdannings- og forskningskomité 2009–2013. Lien tok ikke gjenvalg til Stortinget i 2013, og skulle tiltre stillingen som direktør for informasjon og samfunnskontakt i TrønderEnergi AS.

Oljeminister

Miljøbevegelsene var svært fornøyd da Lien ble oljeminister.
Ved en feil feilinformerte han sin sjef Erna Solberg om nominasjoner i den 24. konsesjonsrunde kysten rundt. Ifølge Rana Blad hadde han den 18. september 2016 tillit hos henne. Etter å ha gitt 100 millioner til norsk oljeforskning, uttrykte han at klimaet kan påvirke norsk oljepolitikk.

Annet

Han har forøvrig vært engasjert i idretten som volleyballtrener, leder i Sør-Trøndelag volleyballkrets 2003–2005 og leder i valgkomiteen i Norges Volleyballforbund fra 2009. Lien er bosatt på Risvollan i Trondheim.
Etter utnevnelsen til statsråd kom det frem at Tord Lien hadde sonet en fengselsstraff i 1994 etter å ha kjørt på en motorsykkel mens han kjørte i 107 kilometer i timen i en 60-sone. Lien hadde før den offisielle utnevnelsen informert statsminister Erna Solberg om forholdet.
Gjesvær kirke

Kulturminne

Gjesvær kirke er et kulturminne og har nummer 84260 i Riksantikvarens kulturminnebase.
Dunderklumpen!

Handling

Det er midtsommeraften i nordre Jemtland i Sverige. På verandaen sitter far og mor og drikker kaffe, og inne i huset sover deres yngste datter Camilla. I samme traktene bor også Dunderklumpen. Han bor helt alene i et meget stille og rolig område i Jämtlandsfjellene. På midtsommeraften kjenner han seg veldig ensom og går derfor ut for å lete etter venner. Han smyger seg inn i Camillas soverom og vekker hennes fire dukker til live. Han begir seg så avgårde med dukkene og hennes skattekiste, men observeres av Jens, Camillas bror. Jens forsøker å følge etter ham, mens hans far Beppe følger etter. I skogen får den pengegriske Enøye se Dunderklumpen og hans spaserende dukker. Han får også øye på skattekista og stjeler denne ved å kaste en drøss med falske pengesedler rundt seg for å avlede oppmerksomheten. Mens Dunderklumpen og hans venner er opptatt av å samle sammen sedlene tar Enøye gullkista og stikker. Jakten går videre gjennom skog og til vanns der de møter den gigantiske kjempen Jorm. Skattekisten som Enøye er så opptatt av, viser seg å inneholde ting som for barn er mer verdifullt å eie enn penger. Jens og hans far får oppleve en magisk sommernatt.
Voldsoffererstatningsutvalget

Voldsoffererstatningsutvalget var et regjeringsoppnevnt utvalg ledet av Ragnhild Hennum. Det ble oppnevnt i 2015 og avga sin utredning, NOU 2016: 9 Rettferdig og forutsigbar – voldsskadeerstatning, 23. juni 2016. Utvalget foreslo blant annet en ny lov om voldskadeerstatning.
Oculobrium

Utseende

En middelsstor, lyst gulbrun trebukk. Antennene er omtrent så lange som kroppen hos hunnene, betydelig lengre hos hannene. Pronotum er tønneformet. Dekkvingene er jevnbrede, beina middels lange med litt klubbeformede lår.

Utbredelse

Tre av artene lever i det sørlige Afrika, den fjerde er beskrevet fra Burkina Faso.
Finn Thorsen

Fotballkarrieren

Thorsen spilte 83 toppseriekamper for Skeid mellom 1963 og 1967, og 72 toppseriekamper for Ham-Kam i perioden 1970–1973. Han skåret Ham-Kams første mål i toppserien da laget vant 2-0 mot Viking i 1970. 
Han fikk 48 landskamper, og ble av VG kåret til årets spiller i 1966. VG hadde han dessuten på årets lag i 64–66 og 70–72. Thorsen ble også norgesmester med Skeid i 1963 og 1965.

Skøytekarrieren

Thorsen var i begynnelsen av sin karriere også skøyteløper, og ble i 1959 juniornorgesmester som medlem av Hamar Idrettslag. Han kombinerte lenge fotball og hurtigløp på skøyter, men valgte etter 1962-sesongen å prioritere fotball på bekostning av en skøytekarriere.
Metasambus

Utseende

Små (3-4 millimeter), avlange, svarte praktbiller. Oversiden er delvis kledt med lyse skjell.

Utbredelse

Slekten er utbredt i Sørøst-Asia.
Samuel Adams

Biografi

Samuel Adams ble født i Boston. Faren var en rik bryggerieier og selv aktiv i politikken. Samuel Adams ble i 1736 tatt opp ved Harvard. Han fullførte sin grunnutdannelse i 1740 og tok magistergraden tre år senere med en oppgave som inneholdt tanker om koloniers politiske rettigheter.
Samuel Adams hadde lite sans for bryggeriet som han arvet og selskapet gikk konkurs. Han engasjerte seg i stedet aktivt i samfunnsspørsmål og som medlem i Caucus, en politisk organisasjon som holdt sine hemmelige møter i en taketasje, lærte han seg kunsten å drive politikk.
Adams sterke innflytelse over revolusjonen var hans dyktighet som forfatter. I 1764 skrev han om Bostons protester mot Storbritannias lovforslag om stempelloven. I 1765 ble  Adams valgt inn i Massachusetts koloniens forsamling og ble leder for den amerikanske opposisjonen mot den britiske regjeringen. I 1772 grunnla han i Boston en komité for å vekke den generelle opinionen. Adams fikk alle kolonier til å delta og gå til handling mot Kronen. I 1773 hjalp han til med å planlegge Teselskapet i Boston.
Adams ble delegat til den første og andre kontinentalkongressen som kjempet for selvstendighet. Han var en av de Founding Fathers som undertegnet USAs uavhengighetserklæring. Adams sikret også aksept av Massachusetts forfatning 1788 selv om han i begynnelse motsatte seg den. Han var viseguvernør i Massachusetts 1789–1793 og deretter guvernør 1794–1797.
Samuel Adams var beslektet med den fremstående familien Adams og var søskenbarn til USAs andre president John Adams.
Sagatun Folkehøyskole

Sagatun Folkehøyskole, Hamar, var Norges første folkehøgskole. Den ble grunnlagt av Herman Anker og Olaus Arvesen. Skolebygningene ble oppført for Ankers midler på «Hamarslyst», som ble kalt «Sagatun». Folkehøgskolen trådte i virksomhet 1. november 1864, og grunnstenen til skolebygningene ble lagt i 1865. Den hadde sin beste tid i de 10 første årene. I 1873 overtok Arvesen skolen alene og flyttet den til naboeiendommen, kalt «Nysagatun». Skolen ble nedlagt 1891.

Bygninger og tomt

Tilsammen fire bygninger ble oppført etter arkitekt Emil Victor Langlets tegninger i 1864. Av disse fremstår bestyrerens villa som hovedbygningen, mens utformingen til skolebygningen, gymnastikkbygningen og lærer Olaus Arvesens bolig var svært enkel. 
Hovedbygningen har sveitserstil med gavlformede vinduer med nygotisk preg. Den dominerende fløyen i to og en halv etasje har et spesielt flerkantet karnapp. Det er mulig at Ankers villa ble bygget noe senere enn de øvrige bygningene, da han ennå ikke var flyttet inn i 1865.
På eiendommen Sagatun finnes i alt seks objekter; fire bygninger, en bauta og alléen, som ble fredet i 1984. Arvesens villa brukes i dag som lokalene til Sagatun brukerstyrte senter.
Haganah

Haganah var en jødisk paramilitær organisasjon grunnlagt i 1920 som også er blitt beskyldt for terrorvirksomhet. Berømte medlemmer av Haganah inkluderte Yitzhak Rabin, Ariel Sharon og Rehavam Zeevi.
Forgjengeren til Haganah var Hashomer som ble etablert i 1909, og var en etterfølger av Bar-Giora, grunnlagt i 1907. Bar-Giora besto av en liten gruppe jødiske innvandrere som voktet jødiske bosetninger mot en årlig avgift. Ikke på noe tidspunkt hadde denne gruppen over 100 medlemmer. Etter arabiske opptøyer i 1920 og Jaffa-opptøyene i 1921 trodde det jødiske lederskapet i Palestina at de ikke kunne stole på den britiske administrasjonen for beskyttelse mot araberne, og dermed skapte jødene Haganah for å beskytte de mange jødiske bosetningene og kibbutzer. 
Mellom 1920 og 1929, manglet Haganah en sterk sentral myndighet og koordinering. De forskjellige enhetene var svært lokaliserte og dårlig bevæpnet. De besto hovedsakelig av jødiske bønder som voktet sine egne gårder og i fellesskap voktet deres kibbutzer. Etter de palestinske opptøyene i 1929, endret Haganah sin rolle seg dramatisk. Det ble en mye større organisasjon som omfattet nesten alle de unge og voksne i de jødiske bosettingene, samt tusenvis av medlemmer fra byene. De kjøpte også våpen fra utlandet og lagde sine egne håndgranater og enkelt militært utstyr, og forandret seg fra en utrent milits til en dyktig militær enhet. 
I 1931 splittet de mer militante medlemmene ut av Haganah av og dannet den mer militante organisasjonen Irgun. Under den andre verdenskrig organiserte Haganah en ulovlig jødisk innvandring til Palestina. Cirka 100 000 jøder ble brakt til Palestina med 100-vis av skip. Haganah organiserte også demonstrasjoner mot innvandringskvotene satt av det britiske Palestinamandatet. Den 28. mai 1948, mindre enn to uker etter opprettelsen av staten Israel den 15. mai, grunnla den provisoriske regjeringen det israelske forsvaret som skulle etterfølge Haganah. Haganah ble dermed omgjort til det som nå er Israels forsvar, Tzva Haganah le-Yisra'el (hebraisk צבא ההגנה לישראל).
Johan Frederik Nikolai Vermehren

Bakgrunn og virke

Selv om hjemmet var fattig, lyktes det foreldrene å få den begavede gutten inn på Sorø akademi, der han skulle forberede seg til studenteksamen. Her lærte han tegning av den i sin tid vel ansette landskapsmaleren Johannes Georg Smith Harder. Etter at han hadde blitt student, kom han til kunstakademiet i København der han studerte en årrekke samtidig med at han malte under Jørgen Roeds veiledning. 
Allerede med sine første bilder, som han stilte ut i 1847, vakte Vermehren oppsikt, et av hans bilder ble innkjøpt av Christian VIII. Et annet bilde, «En qvinna som spinner» ble innkjøpt av Selskapet for nordisk kunst, som også kjøpte hans «Reservsoldatens afsked», et bilde han hadde malt kort etter sin hjemkomst fra den første slesvigske krig. (Bildet er nå i den kongelige malerisamling.) Bildet er gjennomtrengt av en trykket og sørgelig stemning, men den er skildret med kraft og sannhet og figurene gjennomført med omsorg og respekt for detaljene. Innen dansk kunst er det bare senere verk av ham selv som overgår dette.
I 1851 og 1853 laget Vermehren to av sine mest kjente arbeider, «Hvetebrødsselgeren» og «En jysk fårehyrde på heden». I disse bildene har han funnet sitt egentlige område: Den rent objektive og fullkomment ulidenskaplige skildringen av den ene figuren i den mest mulig rolige situasjonen. Særlig i «Fårehyrden» er karakteristikken fortreffelig, med uforlignelig klarhet og fullstendighet har han framstilt den stille, fattige mannen med den noe innskrenkede synskretsen. Bildets poesi hviler for øvrig på dets dype, uendelige vemod. Som landskapsskildring står kunstverket høyt, øyet følger milevidt den mørke, trøstesløse overflaten som bare avbrytes av enkelte lyngtuer og hvor de levende skapningene synes å markere inntrykket av stillheten i området enda sterkere. Bildet ble publisert i Danmark i Skildringer og Billeder af danske Forfattere og Kunstnere av Martinus Galschiøt i 1884. 
Fra 1855 til 1857 besøkte Vermehren Italia, hvor han malte enkelte figurbilder, dog mest interiører, partier fra hede og landskap. Etter en kort periode i Paris malte han etter sin hjemkomst flere av sine ypperste arbeider, «En såmann» og «Huslig scene fra en fattig bondestue» fra 1858 havnet begge i den kongelige malerisamlingen, det siste fikk også utstillingsmedalje. I 1863 kjøpte kong Fredrik VII hans «Hestegardist, sysselsatt med å pusse sine våpen». Det utmerker seg gjennom mesterlig utførelse av enkelthetene såvel i farge som i form. 
Fra 1862 til 1863 studerte Vermehren i Nederland, Paris og Italia. I 1864 ble han medlem av Akademiet og kort tid etterpå lærer ved dets modellskole og han arvet Wilhelm Marstrands professorat der ved dennes død i 1873. Til hans beste verker fra årene etter er en serie portretter i kroppsstørrelse, for eksempel av maleren Sonne og general Jonquiéres, det siste er i Fredriksborgsmuseet. Også disse arbeidene imponerer gjennom en særdeles dyktig gjengivelse av formen og ikke mindre gjennom den ærlighet og grundighe som naturen er oppfattet med og skildret i smått og stort. I sitt foredrag er Vermehren den ypperste av alle danske malere.
Roma Marathon 2017

Roma marathon 2017 ble arrangert 2. april 2017, i Roma i Italia.
NM i hopp uten tilløp 1969

NM i hopp uten tilløp 1969 var en del av NM i friidrett 1969.
Mesterskapet ble arrangert på Hønefoss 9. mars. Arrangør var Ringerike Friidrettskrets.
Hetlandshallen

Hetlandshallen er en idrettshall på Kristianslyst i Stavanger som stod ferdig i 1971. Hallen ligger like ved Kristianslyst skole. Hallen er en «kombihall» og består av både svømmehall og idrettshall. Idrettshallen har en tilskuerkapasitet på 800 og gulvflaten er 44 gange 22 meter, dekket med parkett. Her er det en idrettsflate som kan brukes som innebandybane og håndballbane, og som i tillegg kan deles opp til å bli fire volleyballbaner og et område med fire badmintonbaner eller fire mindre basketballbaner. Det er også seks garderober, egen scene, et styrketreningsrom og møterom. Viking og Hinna håndball har mest tilhørighet her. Svømmehallen har et basseng som er 25 meter langt, med fem baner og stupebrett. I tilknytning til svømmehallen er der også to garderober, badstue og tre solsenger. Svømmehallen er tilrettelagt for aktivt bruk av alle skolene i Stavanger på dagtid og som treningsarena for svømmeklubbene i kommunen på kveldstid. Det er også publikumsbading enkelte dager i uken. Det er også gode utearealer i tilknytning til hallen, med blant annet fotballbaner og sandvolleyballbaner. ,